User:Joelyn Justin/sandbox

Utangulizi
Makande ni chakula kinacholiwa sana nchini Tanzania. Ni mchanganyiko wa mahindi na maharage vilivyopikwa kwa pamoja. Yanaweza kuongezewa vitu vingine kama nyama, karanga, na njegere. Pia kwa wasio tumia maharage, njugu mawe inaweza kutumiwa badala yake.

Chakula hiki ni maarufu sana kwa makabila mbalimbali. Kwa wapare, kinajulikana kama chakula chao cha asili wakati makabila mengi ya kusini mwa Tanzania hukichukulia kama chakula cha kuliwa msibani. Kutokana na urahisi wa kupata mahindi na maharage, chakula hiki hutumika sana mashuleni. Hata hivyo, chakula hiki kikipikwa vizuri na kwa ustadi hua na ladha nzuri sana.

mahitaji

 * Mahindi yaliyokobolewa
 * Maharage/njugu
 * Chumvi
 * Mafuta
 * Kitunguu maji
 * Hoho
 * karoti
 * Nazi

Hatua za kufuata

 * 1) Chambua mahindi kiasi unachotaka kupika pamoja na maharage au njugu kwa wale wasiopendelea maharage
 * 2) Osha maharage na mahindi vizuri, kila kimoja kivyake
 * 3) Bandika maharage jikoni kwenye sufuria lenye uwezo wa kubeba vyote maharage na mahindi, weka maji robo tatu ya sufuria kisha funika na acha vichemke kwa dakika 30.
 * 4) Weka mahindi kwenye sufuria yenye maharage, weka na chumvi kisha acha vichemke hadi pale vitakapoiva.
 * 5) Andaa kitunguu maji, hoho, na karoti
 * 6) Weka sufuria yako ya kuungia makande jikoni na weka moto wa wastani
 * 7) Weka mafuta kiasi kwenye sufuria na acha yachemke
 * 8) Weka vitunguu na vikaange hadi vipate rangi ya kahawia kwa mbali, kisha weka hoho na changanya kwa muda wa dakika 3.
 * 9) Weka makande peke yake bila mchuzi wake, kisha changanya vizuri na acha viungo vichemkie.
 * 10) Weka mchuzi wa makande kiasi na funika tena na acha makande yaendelee kuchemka.
 * 11) Vikishachemka vizuri na kutengeneza mchuzi mzito, weka karoti, changanya vizuri ikifuatiwa na tui la nazi, changanya vizuri kisha punguza moto kuacha moto kidogo tuu na acha nazi iivie na kuingia kwenye makande. Hakikisha haufuniki sufuria ili kuzuia nazi isikatike na kuharibu pishi lako.
 * 12) Epua makande yako na pakua tayari kwa kula. Unaweza ongezea na parachichi au maziwa ya mgando kufanya ladha iwe nzuri zaidi.

mahitaji

 * Mahindi yaliyokobolewa
 * Punje za karanga
 * Maharage/njugu mawe
 * Nyama ya ng'ombe
 * Tui la nazi
 * Kitunguu maji
 * Mafuta
 * Karoti

Hatua za kufuata

 * 1) Chambua vizuri maharage, mahindi na punje za karanga.
 * 2) Osha vizuri na kisha bandika mahindi jikoni yakiwa na kiasi cha maji na chumvi
 * 3) Bandika maharage kwenye jiko tofauti na maji kiasi pia na chumvi
 * 4) Kata nyama kwenye vipande vidogo vidogo
 * 5) Baada ya mahindi na maharage kuiva, bandika nyama jikoni na maji mengi kidogo ili kupata supu baada ya nyama kuisha
 * 6) Andaa viungo vyote vya kuunga maharage, vitunguu, karoti na viungo vingine unavyovipenda
 * 7) Bandika sufuria jikoni, weka mafuta kidogo kisha weka kitunguu na kuvikaanga mpaka vipate rangi ya kahawia kwa mbali
 * 8) Weka viungo vingine ila karoti na hoho usiache vikaiva, kisha weka nyama na changanya vizuri
 * 9) Acha viungo viingie vizuri kwenye nyama kwa muda mchache na hakikisha moto upo wastani kidogo
 * 10) Weka mahindi yaliyochemshwa tayari na maharage na karanga pia, changanya vizuri kisha weka supu ya nyama na funika ili viivie
 * 11) Vyote vikiwa vimeiva vizuri, weka tui la nazi, changanya vizuri na punguza moto na acha tui liivie kwa moto mdogo
 * 12) Baada ya hapo, pakua tayari kwa kula. Unaweza kula na parachichi, ndizi au maziwa ya mgando. Mboga za majani pia ni nzuri sana ukila pamoja na chakula hiki.

Hitimisho
Makande ni chakula kizuri sana. Haya ni baadhi tuu ya mapishi unayoweza kuyatumia, lakini kuna aina nyingin nyingi na namna nyingine nyingi za kupika makande. Unaweza jaribu mapishi haya na baada ya kula ukaanza kujifunza na aina nyingine nyingi ambazo zitafanya mlo wako kua bora zaidi.